Isa Mustafa: Nuk kthehet asnjë marrëveshje në pikën zero
Kryeministri Isa Mustafa thotë se zgjidhja e vetme për situatën e krijuar së fundmi është dialogu.
Ai i ofron dialog opozitës, si një formulë e vetme për rrugëdalje nga situata e krijuar.
"Mendoj se formula e vetme është që të jetë një dialog i hapur, që askush të mos e kushtëzojë dialogun", thotë Mustafa.
Ai në emisionin "Debat", tha se nuk ka kthim në pikën zero asnjë marrëveshje.
"Nuk kthehet në pikën zero marrëveshja e vitit 2013 ngaqë është votuar me 2/3 e votave dhe kjo nuk kthehet. Kjo nuk është marrëveshje e re, por është derivim i asaj marrëveshje", tha Mustafa.
Kryeministri tha se ka pasë paralajmërime nga opozita veçmas nga Vetëvendosja për veprime të tilla por që ka menduar se do të respektohet institucioni i Kuvendit të Kosovës, ku duhet reflektuar kulturë dhe sjellje, transmeton Indeksonline.
"Unë kam pasë të informoj qytetarët dhe kuvendarët për marrëveshjet e Brukselit por ata ma pamundësuan", tha Mustafa.
Ai tha se nuk e ka shumë të qartë se pse ka ndodhë kjo sot.
"Me ngulm herën e kaluar më kanë thirrë të informoj, kurse sot me ngulm na ka kundërshtuar për të informuar", tha Mustafa duke shtuar se e gjitha kjo nuk ka të bëj me marrëveshjet.
Mustafa tha se nuk kanë dhënë asnjë arsye për sjelljet e opozitës, sepse Asociacioni është dialoguar në vitin 2013 ku Kuvendi e ka votuar marrëveshjen dhe planin e aksionar për implementimin e marrëveshjeve të mëtutjeshme, e aty bëhej fjalë për këtë Asociacionin e Komunave me shumicë serbe në Kosovë.
"Ne i jemi përmbajtur ligjeve dhe Kushtetutës së Kosovës ", shtoi Mustafa.